钦定古今图书集成/明伦汇编/官常典/第693卷 > 庄昶
## 钦定古今图书集成/明伦汇编/官常典/第693卷 > 庄昶

按《明外史》本传：“昶字孔旸，江浦人。自幼豪迈不群，嗜
古博学。举成化二年进士，改庶吉士，授翰林检讨。与
编修章懋、黄仲昭疏谏内廷张灯，忤旨，廷杖二十，谪
桂阳州判官。修撰罗伦先以言事被黜，时称翰林四
谏。寻以给事中毛弘、御史陈壮等论救，改南京行人
司副。居三年，以母忧去。继丁父忧，哀毁丧除不复出”，
卜居定山二十馀年。学者称定山先生。巡抚王恕尝
欲葺其庐，辞之。昶生平不尚著述，有自得辄见之于
诗。荐章十馀上，部檄屡趣，俱不赴。大学士丘濬素恶
昶，语人曰：“率天下士背朝廷者，昶也。”弘治七年，有荐
昶者，奉诏起用。昶念濬当国，不出，且得罪，强起入都。
大学士徐溥语郎中邵宝曰：“定山故”翰林复之。濬闻
曰：“我不识所谓定山也。”乃复以为行人司副。俄迁南
京吏部郎中。得风疾。明年乞身归，部臣不为奏。又明
年，京察，尚书倪岳以老疾罢之。居二年卒，年六十三。
天启初，追谥《文节》。